**Notă informativă**

**la proiectul** Ordinului pentru aprobarea **Regulamentului-cadru de organizare şi funcţionare a bibliotecilor publice**

Necesitatea elaborării și aprobării Regulamentului-cadru de organizare şi funcţionare a bibliotecilor publice rezultă din prevederile art. 15 lit. d) din Legea nr. 160 din 20 iulie 2017 cu privire la biblioteci.

Modul de organizare şi funcţionare a bibliotecilor este reglementat prin Regulamentul-cadru de organizare şi funcţionare a bibliotecilor publice, aprobat prin Ordinul Ministerului Culturii nr. 283 din 25 septembrie 2003.

Actualmente conţinutul acestuia nu corespunde realităţilor, majoritatea prevederilor fiind depăşite, altele sunt lipsă.

Proiectul Regulamentului - cadru de organizare şi funcţionare a bibliotecilor publice se ajustează la cerinţele Legii cu privire la biblioteci menţionate supra.

**Finalităţile urmărite** de noile reglementări constau în crearea unui cadru comprehensiv ce va reglementa într-o formulă nouă organizarea şi funcţionarea bibliotecilor publice, accesibil şi eficient, contribuind în ultimă instanţă la realizarea conformă a misiunii şi sarcinilor cu care acestea sunt investite.

**Principalele prevederi ale proiectului** **în vederea asigurării funcţionalităţii Legii cu privire la biblioteci.**

Proiectul este structurat în trei capitole.

**I. Dispoziţii generale**, se referă la prevederile care trebuie să se conţină în regulamentele proprii ale bibliotecilor publice: structura, modul de organizare şi administrare a bibliotecii, lista serviciilor de bibliotecă pe care aceasta le prestează, alte aspecte privind activitatea bibliotecii.

Spre deosebire de Regulamentul în vigoare, prezentul document reglementează activitatea tuturor tipurilor de biblioteci: bibliotecilor naţionale, bibliotecilor publice teritoriale, bibliotecilor din instituţiile de învăţământ, bibliotecilor specializate stipulate în art.6 din Legea cu privire la biblioteci. Exceptează bibliotecile publice din UTA Găgăuzia care activează în baza regulamentului – cadru aprobat de Adunarea Populară a Găgăuziei.

**II. Misiunea, funcţiile, atribuţiile şi drepturile bibliotecii publice,**  descrie misiunea, stabileşte funcţiile de bază, atribuţiile şi drepturile bibliotecii publice precum şi modul de organizare şi funcţionare a acesteia.

La stabilirea funcţiilor bibliotecii s-a ţinut cont de funcţiile identificate în Legea cu privire la biblioteci şi care nu se regăsesc în Regulamentul în vigoare şi anume: promovarea dezvoltării unei societăți deschise și incluzive; asigurarea accesului la informație și tehnologii informaționale moderne; valorificarea patrimoniului cultural și sprijinirea pluralității culturilor; oferirea de spaţiu pentru dezbatere şi comunicare pentru activităţi civice, promovând totodată alfabetizarea, cultura informaţiei, lectura şi educaţia nonformală. Pe lângă aceste funcţii noi, biblioteca este în continuare prin mijloacele sale specifice, o sursă importantă în procesul de instruire, formare şi cercetare.

Întru realizarea acestor funcţii, proiectul reflectă în continuare atribuţiile generale pe care le realizează biblioteca publică de orice tip. Drept elemente de noutate în mare parte sunt atribuţiile ce se referă la tehnologia informaţiei : oferirea accesului virtual la informațiile deținute; asigurarea alfabetizării digitale a populației prin organizarea și desfășurarea, la nivel de comunitate, a instruirilor în utilizarea tehnologiilor informaționale; prestarea serviciilor de bibliotecă conform necesităților de informare, instruire, cercetare, recreere și socializare ale membrilor comunității, în corespundere cu prevederile legii.. Atribuţiile generale sunt urmate de atribuţiile specifice, în funcţie de tipul bibliotecii. Pct. 10, 11 şi12 din Regulament reflectă atribuţiile specifice ale bibliotecilor publice teritoriale de nivel loca, regional şi respectiv – naţional, după care urmează atribuţiile specifice ale bibliotecilor publice din instituţiile de învățământ şi a celor specializate (pct.13,14).

Regulamentul prevede şi atribuţiile specifice ale bibliotecilor cu statut de centru biblioteconomic – normă care nu este reflectată în Regulamentul în vigoare

De menţionat că, dacă Regulamentul-cadru dezvoltă şi completează atribuţiile generale pentru toate bibliotecile publice şi cele specifice pentru fiecare tip de bibliotecă, stipulate în Legea indicată supra, atunci regulamentele proprii de organizare şi funcţionare a bibliotecilor pot include şi alte atribuţii suplimentare, stabilite prin alte acte normative sau de către fondator.

Drepturilor bibliotecii sunt descrise în pct. 16 şi conţin elemente de noutate fiind expuse în contextul realizării noilor funcţii şi atribuţii.

**III. Organizarea şi activitatea bibliotecii publice,** se conţine în trei secţiuni care reglementează atribuţiile conducerii, structura şi personalul bibliotecii publice precum şi funcţionarea acesteia.

Spre deosebire de Regulamentul în vigoare, art. 19 din prezentul proiect dezvoltă atribuţiile directorului bibliotecii sub aspectul administrativ (asigură elaborarea şi aprobă fişele de post ale angajaţilor bibliotecii; elaborează şi propune spre aprobare autorităţii competente proiectul de buget al bibliotecii, propuneri cu privire la regulamentul de organizare şi funcţionare a bibliotecii, structura şi efectivul-limită ale ei, precum şi modificări la acestea; gestionează, organizează şi implementează sistemul de management şi control intern ş.a.) după care urmează atribuţiile ce ţin de activitatea bibliotecii pe intern şi extern precum şi cele ce ţin de cooperarea externă a bibliotecii:

Un element de noutate al proiectului ţine de atribuţiile directorului bibliotecii publice cu statut de persoană juridică prezentate în art. 20, care vin să suplimenteze atribuţiile prevăzute la pct. 19. Regulamentul-cadru oferă un loc aparte atribuţiilor directorului adjunct care este parte a personalului de conducere a bibliotecii şi se numeşte în funcţie pe criterii de profesionalism.

Spre deosebire de Regulamentul în vigoare, prezentul proiect atribuie consiliului de administraţie rolul de organ consultativ al bibliotecii şi nu de organ de conducere al acesteia. Atribuţiile de bază ale consiliului de administraţie sunt reflectate în art. 33 din proiect.

Totodată, Regulamentul-cadru prevede în cadrul bibliotecilor naţionale, bibliotecilor din instituţiile de învăţământ superior, bibliotecilor specializate, bibliotecilor publice orăşeneşti, municipale sau raionale, instituirea, cu rol consultativ, a consiliilor specializate în dezvoltarea colecţiilor şi a serviciilor de bibliotecă, în domeniul cercetării ştiinţifice şi în alte domenii de activitate a bibliotecilor.

Referitor la personalul bibliotecii, acesta se organizează şi activează în baza prevederilor Legii 160/2017, altor prevederi normative conexe.

În acest sens, noul Regulamentul-cadru de organizare şi funcţionare a bibliotecilor publice, spre deosebire de Regulamentul-cadru în vigoare, nu include ca anexe Statele tip pentru instituţiile bibliotecare şi Criterii de normare a resurselor umane în instituţiile bibliotecare. Fiecare bibliotecă îşi stabileşte individual structura, statul de personal în dependenţă de funcţiile şi atribuţiile, pe care le are, de nivelul şi mărimea ei. Funcţiile, care pot fi incluse în statul de personal al bibliotecii sunt reglementate de Legea nr. 355 /2005 cu privire la sistemul de salarizare în sectorul bugetar şi HG nr. 381/2006 cu privire la condiţiile de salarizare a personalului din unităţile bugetare. Simplul fapt al existenței unei funcții în vre-o anexă la prezentul proiect și lipsa acesteia în lista funcțiilor plătite, nu va permite salarizarea ei, prin urmare nici angajarea.

De asemenea, prezentul Regulament-cadru nu include prevederi cu referire la colecţiile bibliotecilor, acestea fiind obiectul unui regulament cu privire la gestionarea colecţiilor, care urmează să fie elaborat şi aprobat de Ministerul Educaţiei, Culturii şi Cercetării.

Implementarea proiectului de Regulament se va asigura din contul bugetului de stat şi a bugetelor locale, în limita resurselor prevăzute pentru dezvoltarea bibliotecilor.

Având în vedere că Legea 160/2017 cu privire la biblioteci a fost publicată în 18 august 2017 (Monitorul Oficial nr. 301-315 din 18.august 2017) iar intrarea în vigoare a actului legislativ şi al proiectului Regulament-cadru va avea loc în februarie 2019, se consideră că autorităţile centrale şi locale vor avea timp să elaboreze şi să aprobe bugetele respective conform tuturor procedurilor legale, nefiind necesare cheltuieli suplimentare neplanificate.

Proiectul Regulamentului a fost plasat pe site-ul http://particip.gov.md/.